b'\n_START_ARTICLE_\nIsidoros Miletoslainen\n_START_PARAGRAPH_\nIsidoros Miletoslainen (kreik. \xce\x99\xcf\x83\xce\xaf\xce\xb4\xcf\x89\xcf\x81\xce\xbf\xcf\x82 \xce\xbf \xce\x9c\xce\xb9\xce\xbb\xce\xae\xcf\x83\xce\xb9\xce\xbf\xcf\x82; eli 500-luvulla) oli bysanttilainen arkkitehti, insin\xc3\xb6\xc3\xb6ri ja geometrikko, joka keisari Justinianus I:n k\xc3\xa4skyst\xc3\xa4 suunnitteli yhdess\xc3\xa4 Anthemios Tralleislaisen kanssa Hagia Sofian kirkon. He suunnittelivat mahdollisesti my\xc3\xb6s Konstantinopolissa sijainneen sittemmin tuhoutuneen Pyhien Apostolien kirkon. Kun Hagia Sofian kupoli romahti maanj\xc3\xa4ristyksess\xc3\xa4 vuonna 558, Isidoroksen veljen- tai sisarenpoika Isidoros nuorempi, joka oli my\xc3\xb6s kotoisin Miletoksesta, oli johtamassa kupolin j\xc3\xa4lleenrakennust\xc3\xb6it\xc3\xa4._NEWLINE_Isidoros Miletoslainen syntyi Miletoksessa, nykyisess\xc3\xa4 Turkissa 400-luvun lopulla tai 500-luvun alussa. H\xc3\xa4nen varhaisista el\xc3\xa4m\xc3\xa4nvaiheistaan ei tiedet\xc3\xa4 paljoakaan, mutta oletettavasti h\xc3\xa4n sai arkkitehdin koulutuksen Bysantin p\xc3\xa4\xc3\xa4kaupungissa Konstantinopolissa. H\xc3\xa4n opetti ennen Hagia Sofian suunnittelua Aleksandriassa. H\xc3\xa4nt\xc3\xa4 arvostettiin paljon matemaatikkonakin, sill\xc3\xa4 h\xc3\xa4n korjasi Arkhimedeen tekemi\xc3\xa4 virheit\xc3\xa4 t\xc3\xa4m\xc3\xa4n teoksessa, sek\xc3\xa4 kirjoitti arvostelun Heron Aleksandrialaisen teoksesta._NEWLINE_Justinianus m\xc3\xa4\xc3\xa4r\xc3\xa4si Isidoroksen ja Anthemios Tralleislaisen suunnittelemaan Konstantinopoliin uuden kirkon. Aiempi paloi vuonna 532. Arkkitehdit k\xc3\xa4yttiv\xc3\xa4t t\xc3\xa4ysin uutta arkkitehtuuria rakennuksen suunnitteluun, pendentiivi\xc3\xa4 eli kolmiomaista holvin osaa, jonka my\xc3\xb6t\xc3\xa4 monikulmiomaisesta rakennuksen pohjasta siirryt\xc3\xa4\xc3\xa4n kupoliin. Arkkitehtuurin my\xc3\xb6t\xc3\xa4 kirkko saatiin tilavantuntuiseksi. Kirkon kupolin korkein kohta kohoaa noin 158\xc2\xa0metriin. Hagia Sofia valmistui h\xc3\xa4mm\xc3\xa4stytt\xc3\xa4v\xc3\xa4n nopeasti, noin viidess\xc3\xa4 vuodessa. Uudenlainen arkkitehtuuri ja nopea rakentaminen n\xc3\xa4kyi my\xc3\xb6hemmin kirkon ep\xc3\xa4vakaudessa. Isidoroksen vaikutus arkkitehtuuriin on suuri, sill\xc3\xa4 l\xc3\xa4hes kaikki 1900-luvulle saakka rakennetut kirkot ovat arkkitehtuurissaan saaneet vaikutteita h\xc3\xa4nelt\xc3\xa4.'